EURÓPSKA KOMISIA V Bruseli30. 6. 2021 COM(2021) 343 final SPRÁVA KOMISIE EURÓPSKEMU PARLAMENTU A RADE Dlhodobá prognóza budúcich peňažných tokov do rozpočtu EÚ a z rozpočtu EÚ

(2021 – 2027)



Obsah 1. Úvod 2. Prognóza peňažných tokov z rozpočtu EÚ v období 2021 – 2027 2.1. Platby v súvislosti s novými záväzkami 2.2. Platby za záväzky spred roku 2021 2.3. Zrušenie viazanosti 2.4. NextGenerationEU 2.5. Vývoj výšky neuhradených záväzkov 3. Prognóza peňažných tokov do rozpočtu EÚ v období 2021 – 2027 4. Závery Príloha I – Predpoklady prognózy 1. Osobitné predpoklady podľa hlavných prvkov výdavkov 1.1. EŠIF na roky 2014 – 2020 a fondy politiky súdržnosti na roky 2021 – 2027 1.2. Rozvoj vidieka 1.3. Priame platby a trhové opatrenia v rámci spoločnej poľnohospodárskej politiky 1.4. Iné programy a fondy 1.5. Administratíva 1.6. Osobitné nástroje

2. Predpoklady pre prognózu príjmov 2.1. Uplatniteľné právne predpisy 2.2. Tradičné vlastné zdroje 2.3. Príspevky členských štátov 2.4. Iné príjmy Príloha II – Výsledky prognózy Tabuľka 1 – Dlhodobá prognóza budúcich peňažných tokov z rozpočtu pre VFR na roky 2021 – 2027 Tabuľka 2 – Dlhodobá prognóza peňažných tokov z rozpočtu v prípade NextGenerationEU Tabuľka 3 – Zmena v celkových neuhradených záväzkoch od roku 2021 do roku 2027 Tabuľka 4 – Dlhodobá prognóza budúcich peňažných tokov do rozpočtu EÚ v rokoch 2021 – 2027 1.Úvod V tejto správe sa uvádza prognóza peňažných tokov do rozpočtu a peňažných tokov z rozpočtu EÚ v období 2021 – 2027. Ide o prvú správu o dlhodobej prognóze predloženú po prijatí viacročného finančného rámca (VFR) na roky 2021 – 2027 a nástroja NextGenerationEU. Dlhodobý rozpočet EÚ (VFR) bude spolu s nástrojom NextGenerationEU predstavovať dosiaľ najväčší stimulačný balík financovaný v Európe v celkovej výške 1,8 bilióna EUR (v cenách z roku 2018). NextGenerationEU, výnimočný a dočasný nástroj, je navrhnutý tak, aby sa ním podporila obnova po hospodárskej, sociálnej a zdravotnej kríze spôsobenej pandémiou COVID-19. Vo VFR sa odzrkadľujú priority Únie na roky 2021 – 2027, ktoré sú základom zelenej a digitálnej transformácie, s cieľom vytvoriť spravodlivejšie, odolnejšie a udržateľnejšie európske hospodárstvo pre budúce generácie. Táto správa sa predkladá v súlade s požiadavkami článku 247 ods. 1 písm. c) nariadenia o rozpočtových pravidlách . V súlade s bodom 8 Medziinštitucionálnej dohody a v snahe umožniť komplexný prehľad príjmových peňažných tokov do rozpočtu a výdavkových peňažných tokov z rozpočtu v rámci stropov nového VFR počas celého jeho trvania sa prognóza výnimočne vzťahuje na obdobie siedmich rokov, a to roky 2021 až 2027. Správa okrem toho ako nový prvok zahŕňa plánované platby za všetky programy, ktoré čerpajú podporu z nástroja NextGenerationEU. Tieto výdavky predstavujú dodatočné výdavky v rámci VFR a budú sa financovať výlučne z prostriedkov získaných z operácií prijímania pôžičiek na kapitálových trhoch (ktoré predstavujú vonkajšie pripísané príjmy). Platby z rozpočtu EÚ vyplývajú zo záväzkov. Prognózy v tejto správe vychádzajú zo záväzkov finančného plánu pripojeného k návrhu rozpočtu na rok 2022 vrátane úprav špecifických pre program vyplývajúcich z článku 5 nariadenia o VFR, ako aj opätovného použitia rozpočtových prostriedkov so zrušenou viazanosťou podľa článku 15 ods. 3 nariadenia o rozpočtových pravidlách. Pokiaľ ide o rok 2021, v správe sa zohľadňuje prijatý rozpočet EÚ vrátane opravného rozpočtu č. 1/2021 a návrhov opravných rozpočtov č. 1/2021 a č. 3/2021; pokiaľ ide o rok 2022, zohľadňuje sa v nej návrh rozpočtu, ktorý predložila Komisia. Pokiaľ ide o príjmy, prognóza vychádza z nového systému príjmov uvedeného v rozhodnutí o vlastných zdrojoch prijatom v decembri 2020, ktoré nadobudlo účinnosť 1. júna 2021 so spätnou účinnosťou od 1. januára 2021. V prognózach príjmov sa zohľadňuje aj Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (ďalej len „dohoda o vystúpení“). 2.Prognóza peňažných tokov z rozpočtu EÚ v období 2021 – 2027 Očakáva sa, že úroveň platieb počas trvania VFR dosiahne 1 199,7 miliardy EUR, z čoho 1 190,6 miliardy EUR v rámci stropu platieb VFR. Prognóza zahŕňa odhady budúcich úprav špecifických pre program vyplývajúcich z článku 5 nariadenia o VFR a opätovného použitia rozpočtových prostriedkov so zrušenou viazanosťou podľa článku 15 ods. 3 nariadenia o rozpočtových pravidlách, ktoré sa pridelia v rokoch 2023 – 2027. Úpravy špecifické pre program budú mať za následok aj automatickú úpravu stropov VFR pre záväzky a platby smerom nahor v rokoch 2023 – 2027 (okrem úpravy, ktorá sa už vykonala na rok 2022) v odhadovanej výške 11 miliárd EUR. Presná úroveň by sa určovala každoročne v závislosti od príjmov z pokút za porušovanie hospodárskej súťaže v predchádzajúcom roku.

Odhadované platby v rámci VFR nie sú rozdelené rovnomerne na všetky roky. Závisia od predpokladaného vývoja: 1. postupného zavádzania platieb v rámci nových výdavkových programov (76 % celkových platieb) a 2. platieb za neuhradené záväzky za obdobie 2014 – 2020 a spred tohto obdobia (24 % platieb). Odhadovaný ročný priemer peňažných tokov z rozpočtu predstavuje 171 miliárd EUR. Počas prvých piatich rokov sú predpokladané úrovne pod priemerom a počas posledných dvoch rokov nad priemerom. Rozdiel medzi rokom s najvyššou úrovňou platieb (2027) a rokmi s očakávanou najnižšou úrovňou platieb (2023 – 2024) je približne 29 miliárd EUR. Pri zachovaní modelu zaznamenaného v predchádzajúcich VFR je nižšia úroveň platieb odhadovaná v polovici trvania VFR dôsledkom vyplácania väčšiny záverečných platieb predchádzajúceho finančného rámca a nových výdavkových programov, ktoré sa v druhej polovici trvania VFR účinne realizujú v plnej miere. V spojení s nástrojom NextGenerationEU (mimo stropov VFR) sa však očakáva výrazné predsunutie platieb na roky 2021 – 2024 (ročný priemer vo výške 247 miliárd EUR) vďaka dodatočným výdavkom na podporu hospodárskej obnovy Európy a kapacity odolnosti členských štátov. Z tohto hľadiska by rok 2027 bol v skutočnosti rokom s najnižšou úrovňou peňažných tokov z rozpočtu za dané obdobie, keďže platby z nástroja NextGenerationEU sa budú musieť dokončiť do konca roka 2026. Predpokladané platby týkajúce sa výdavkov v rámci VFR ponechávajú na dané obdobie rezervu v rámci stropu platieb VFR vo výške 6,2 miliardy EUR. Vzhľadom na účinky budúcich úprav špecifických pre program na stropy môže celková rezerva dosiahnuť 17,2 miliardy EUR. Takáto väčšia rezerva v porovnaní s predpokladom pred prijatím VFR je spôsobená najmä dvoma faktormi: 1. nevyhnutným zameraním sa na implementáciu dočasných finančných prostriedkov EÚ na obnovu a núdzové situácie v rámci nástroja NextGenerationEU a 2. konzervatívnejšou prognózou pre nové programy po neskorom prijatí VFR na roky 2021 – 2027 a určitých právnych predpisov relevantných pre program, najmä v oblasti politiky súdržnosti. Do roku 2025 vrátane sú platobné potreby každoročne výrazne pod stropmi platieb, pričom existuje odhadovaná celková rezerva vo výške 19,2 miliardy EUR, zatiaľ čo potreby v rokoch 2026 a 2027 zdanlivo presahujú rámec stropov platieb o 13 miliárd EUR. Je to logický dôsledok toho, že strop platieb sa stanovuje na stabilnej úrovni v reálnom vyjadrení, zatiaľ čo sa očakáva, že implementácia sa bude riadiť cyklickým vývojom predchádzajúcich VFR. V súlade s mechanizmom automatickej úpravy stanoveným v článku 11 ods. 1 písm. b) nariadenia o VFR sumy, ktoré neboli vynaložené v danom roku, zvýšia stropy na budúce roky. Predpokladané rezervy do roku 2025 sa preto premietnu do zvýšených stropov v rokoch 2026 a 2027 (v rámci maximálnych súm stanovených v článku 11 ods. 3 nariadenia o VFR). Vzhľadom na túto úpravu stropov a úpravu špecifickú pre program stanovenú v článku 5 nariadenia o VFR je súčasná prognóza platieb na posledné dva roky VFR zlučiteľná so stropom platieb VFR. 2.1. Platby v súvislosti s novými záväzkami V tohtoročnej prognóze sa uvádza aktualizovaný odhad celkových platobných potrieb v súvislosti so záväzkami v rámci nového VFR, pričom sa v nej zohľadňuje skutočný začiatok vykonávania nových programov bez toho, aby bol dotknutý výsledok príslušných prebiehajúcich postupov programovania. V porovnaní s očakávaniami počas rokovaní o balíku VFR sú aktualizované odhady nižšie o približne 3,3 miliardy EUR (menej ako 0,3 % stropu platieb). Pandémia COVID-19 znamenala obrovské výzvy pre naše hospodárstva, ktoré podnietili rázne politické opatrenia a obnovili dynamiku procesu rokovaní o novom VFR a výdavkových programoch. V prípade politiky súdržnosti, námornej politiky a Fondu na spravodlivú transformáciu však nahromadené oneskorenia pri prijímaní VFR, nariadenia o spoločných ustanoveniach a súvisiacich odvetvových právnych predpisov budú mať vplyv na prijatie národných programov na roky 2021 – 2027. Napriek zjednodušeniam zavedeným v novom legislatívnom rámci s cieľom uľahčiť prijímanie národných programov a včasnú spoluprácu Komisie s vnútroštátnymi orgánmi sa v súčasnosti zdá, že bude potrebné významné preprogramovanie v súlade s článkom 7 nariadenia o VFR, ako to bolo v programovom období 2014 – 2020. Z najnovšieho posúdenia Komisie, ktoré vychádza z prebiehajúcich neformálnych diskusií s členskými štátmi, vyplýva, že v roku 2021 sa očakáva prijatie približne 50 % národných programov, zatiaľ čo zvyšné programy sa prijmú v roku 2022. Pokiaľ ide o Fond na spravodlivú transformáciu, očakáva sa, že väčšina programov bude prijatá v roku 2022. Z preprogramovania záväzkov vyplýva, že tranže ročného predbežného financovania pokrývajúce roky 2021 aj 2022 budú splatné v roku 2022. Táto prognóza je preto založená na štatistikách žiadostí o platbu za programové obdobie 2014 – 2020, ktoré poskytujú najnovšiu historickú referenčnú hodnotu. Tento prístup sa zreviduje, hneď ako sa začne skutočné vykonávanie nového obdobia a bude možné plne zohľadniť účinky zjednodušení zavedených v novom legislatívnom rámci. Odhady platieb pre spoločnú poľnohospodársku politiku (SPP) sú takisto upravené smerom nadol. Prechodným nariadením o SPP sa predlžuje trvanie väčšiny pravidiel SPP na roky 2014 – 2020 počas prechodného obdobia v rokoch 2021 a 2022, čím sa zabezpečí nepretržitá podpora poľnohospodárstva v zásadnej fáze obnovy po pandémii COVID-19. Znamená to však aj to, že vykonávanie reformovanej SPP sa začne až v roku 2023. Preto sa predpokladá, že programy rozvoja vidieka sa budú vykonávať v plnej miere v neskoršej fáze VFR, a teda viac platieb sa presunie do obdobia po roku 2027. Dostupnosť dodatočných finančných prostriedkov z nástroja NextGenerationEU môže ovplyvniť rýchlosť vykonávania politiky súdržnosti, ako aj SPP. V prípade väčšiny programov EÚ, ktoré sú centrálne riadené Komisiou, bude rok 2022 prvým celým rokom fungovania. Po pomalšom začiatku v dôsledku procesu rokovaní sa očakáva, že programy sa budú postupne vykonávať v plnej miere. 2.2.Platby za záväzky spred roku 2021 Prognóza Komisie týkajúca sa platieb vyplývajúcich z neuhradených záväzkov spred roku 2021 (RAL, reste à liquider) sa aktualizuje s cieľom zohľadniť výdavky schváleného rozpočtu na rok 2021 a návrhu rozpočtu na rok 2022.

V porovnaní s minuloročnou prognózou sú celkové odhadované platby relatívne nezmenené. Rozdelenie na všetky roky je však zrevidované, najmä v prípade programov politiky súdržnosti na roky 2014 – 2020, ktoré sa v súčasnosti vykonávajú v plnom rozsahu. Ročné predbežné financovanie bude od roku 2021 do roku 2023 v súlade so zmenou nariadenia (EÚ) č. 1303/2013 na úrovni 2 %. Prognózy platieb sú založené na najnovšej prognóze členských štátov (január 2021), minulých skúsenostiach a dostupných informáciách týkajúcich sa vykonávania v praxi. Posledný účtovný rok, pokiaľ ide o tieto finančné prostriedky, sa končí 30. júna 2024. Po roku 2025 sa neočakávajú žiadne ďalšie žiadosti o platbu. Preto sa väčšina platieb, ktoré sa predtým predpokladali na roky 2025 a 2026, v súčasnosti očakáva v rokoch 2022 a 2023. V prípade programov rozvoja vidieka sa rozdelenie ročných platieb aktualizuje na základe plánovaných výdavkov v návrhu rozpočtu na rok 2022. Platby za neuhradené záväzky v prípade ostatných programov (najmä tých, ktoré sú centrálne vykonávané Komisiou v rámci priameho riadenia) sa naďalej stanovujú na základe skúseností získaných v období 2014 – 2020 a s prihliadnutím na najnovšie informácie o projekte. 2.3. Zrušenie viazanosti Celková suma rozpočtových prostriedkov so zrušenou viazanosťou na roky 2021 – 2027 súvisiaca so záväzkami vzniknutými pred rokom 2021 sa odhaduje na 8,4 miliardy EUR, čo je v súlade s prognózou z minulého roka. Výška rozpočtových prostriedkov so zrušenou viazanosťou v jednotlivých okruhoch VFR sa líši, keďže v prognóze sa prihliada na už realizované zrušenia viazanosti a zrušenia viazanosti identifikované počas prípravy návrhu rozpočtu na rok 2022. V prípade európskych štrukturálnych a investičných fondov (EŠIF) na roky 2014 – 2020 sa predpokladá, že miera zrušenia viazanosti zaznamenaná pri ukončení programov na roky 2007 – 2013 by sa opakovala. Tieto zrušenia viazanosti možno očakávať niekedy v období 2024 – 2026 po posledných platbách v rámci národných programov na roky 2014 – 2020. Vzhľadom na predĺžené prechodné obdobie, pokiaľ ide o pravidlá na roky 2014 – 2020, sa môže na Európsky poľnohospodársky fond pre rozvoj vidieka uplatňovať dvojročné oneskorenie. V prípade programov centrálne riadených Komisiou je prognóza zrušení viazanosti založená na najnovších informáciách na úrovni projektu. Zrušenia viazanosti sa predpovedajú na celé obdobie, na ktoré sa vzťahuje správa. Presný rok zrušenia viazanosti by závisel od procesu uzavretia jednotlivých projektov a opatrení a nedá sa presne predpovedať. Pokiaľ ide o záväzky z nového obdobia, keďže rok 2022 bude prvým rokom úplného vykonávania väčšiny programov, akýkoľvek predpoklad možných zrušení viazanosti, ktorý je s nimi spojený, by bol v tejto fáze predčasný. 2.4. NextGenerationEU Nenávratná časť nástroja NextGenerationEU predstavuje vonkajšie pripísané príjmy. V tejto správe sa uvádzajú očakávané úhrady v rámci nástroja NextGenerationEU podľa programov, ktoré z neho čerpajú podporu (pozri tabuľku 2). Odhady sa stanovujú na základe ročných splátok záväzkov uvedených vo finančnom pláne pripojenom k návrhu rozpočtu na rok 2022. Výdavky z nástroja NextGenerationEU sa použijú na predsunutie dodatočnej finančnej podpory v prvých rokoch obdobia 2021 – 2027, pričom budú zamerané na reformné priority a posilnenie programov, ktoré sú kľúčové pre obnovu Európy. Predsunutie sa odráža v koncentrácii záväzkov v rokoch 2021 – 2023, ako aj v rozdelení očakávaných platieb, pričom 58 % úhrad klesne počas prvých troch rokov VFR. Jadrom nástroja NextGenerationEU je Mechanizmus na podporu obnovy a odolnosti, ktorý predstavuje 80 % nenávratných pridelených prostriedkov. Peňažné toky z nástroja NextGenerationEU sú preto do veľkej miery podmienené tempom vyplácania prostriedkov v rámci Mechanizmu na podporu obnovy a odolnosti. Žiadosti o platbu v rámci Mechanizmu na podporu obnovy a odolnosti sa budú podávať dvakrát ročne za členský štát po dosiahnutí míľnikov a cieľov stanovených vo vykonávacích rozhodnutiach Rady prijatých podľa nariadenia o Mechanizme na podporu obnovy a odolnosti. Navyše až 13 % celkovej podpory sa môže vyplatiť vopred ako predbežné financovanie. V súčasnosti prebieha postup predkladania plánov členských štátov a ich posúdenie Komisiou. K dátumu uzávierky prognózy (27. mája 2021) predložilo svoje plány obnovy a odolnosti 19 členských štátov, pričom vnútroštátne orgány pripravujú zvyšných osem plánov. Prognóza uvedená v tabuľke 2 vychádza z prvej analýzy dostupných plánov a ďalších doplňujúcich informácií získaných počas dialógu medzi vnútroštátnymi orgánmi a Komisiou. Keďže predkladanie a posudzovanie národných plánov stále prebieha, prognóza platieb podlieha budúcim úpravám. Profily plánovaných úhrad budú závisieť od podmienok stanovených vo vykonávacích rozhodnutiach Rady. REACT-EU tvorí druhú najväčšiu časť nástroja NextGenerationEU, pričom predstavuje 12 % nenávratnej podpory. Zabezpečuje prepojenie medzi programovými obdobiami 2014 – 2020 a 2021 – 2027 v oblasti politiky súdržnosti, pričom v rokoch 2021 a 2022 sa v rámci neho rozdeľujú dodatočné zdroje prostredníctvom niektorých existujúcich fondov politiky súdržnosti – Európskeho fondu regionálneho rozvoja (EFRR), Európskeho sociálneho fondu (ESF), Fondu európskej pomoci pre najodkázanejšie osoby (FEAD), ako aj iniciatívy na podporu zamestnanosti mladých ľudí (YEI). Všetky úpravy programu v súvislosti s rozpočtovými prostriedkami REACT-EU na rok 2021 sa ukončia a predbežné financovanie vo výške 11 % sa vyplatí do konca roka 2021. Priebežné a záverečné platby sa sústreďujú v rokoch 2022 – 2024 v súlade s cieľmi REACT-EU, aby sa urýchlilo ich poskytovanie využívaním existujúcich programov a zabezpečením flexibility vykonávacích pravidiel v plnom rozsahu. Konečné záverečné platby sa uskutočnia do konca roka 2025. Ostatných päť programov podporovaných prostredníctvom nástroja NextGenerationEU využíva zvyšných 8 % nenávratných rozpočtových prostriedkov. V prognóze platieb sa zohľadňujú skúsenosti s predchádzajúcimi programami, pričom sa prihliada na kratší cyklus záväzkov a zameranie na okamžité potreby obnovy. V prípade programu InvestEU sa v prognóze zohľadňuje očakávaný harmonogram poskytovania rozpočtovej záruky. Fond na spravodlivú transformáciu, ktorý je úplne nový, bude ovplyvnený oneskoreniami pri prijímaní VFR, nariadenia o spoločných ustanoveniach a odvetvových právnych predpisov. Prijatie väčšiny programov členských štátov a platby v rámci predbežného financovania sa očakávajú v roku 2022 a predpokladá sa, že takmer všetky úhrady sa rozložia na roky 2023 – 2026. Prognóza odráža skutočnosť, že všetky zdroje nástroja NextGenerationEU musia byť viazané do konca roka 2023, a preto sa neočakávajú žiadne zrušenia viazanosti. Pokiaľ ide o financovanie platobných potrieb programov NextGenerationEU, nadobudnutím účinnosti nového rozhodnutia o vlastných zdrojoch 1. júna 2021 sa Komisii poskytuje možnosť rýchlo začať operácie prijímania pôžičiek s cieľom získať potrebné finančné prostriedky. 2.5. Vývoj výšky neuhradených záväzkov Nárast neuhradených záväzkov (alebo RAL, reste à liquider) je prirodzeným dôsledkom plnenia rozpočtu EÚ prostredníctvom diferencovaných rozpočtových prostriedkov a nominálne sa zvyšujúceho rozpočtu EÚ v priebehu rokov. Na začiatku VFR na roky 2021 – 2027 predstavovala výška neuhradených záväzkov 303 miliárd EUR. Do konca roka 2027 by sa väčšina týchto záväzkov spred roka 2021 vyplatila (97 %) alebo by došlo k zrušeniu ich viazanosti (3 %), pričom hraničné sumy by sa mali vyplatiť neskôr. Zároveň sa začnú plniť nové záväzky programov na roky 2021 – 2027. Počas siedmich rokov VFR sa 74 % týchto záväzkov vyplatí. Na konci roka 2027 by tak zostali neuhradené záväzky vo výške 316,9 miliardy EUR, čo predstavuje nominálny nárast o 4,8 % počas obdobia siedmich rokov. Pri porovnaní vývoja neuhradených záväzkov v stálych cenách by však medzi úrovňou na začiatku roka 2021 a prognózou na koniec roka 2027 došlo k poklesu o 7,0 %. Zmena v porovnaní s minuloročnou prognózou nominálneho poklesu na úrovni 5 % na konci roku 2025 vyplýva z parametrov konečnej dohody o VFR na roky 2021 – 2027. Politika súdržnosti má osobitný význam: dohoda o zachovaní pravidla zrušenia viazanosti n + 3 v kombinácii s neskorým ukončením legislatívneho procesu naznačuje podobný model výdavkov ako v období 2014 – 2020 (pozri bod 2.1). V dôsledku toho by celkové platobné potreby zostali pod úrovňou záväzkov, čo by viedlo k nárastu neuhradených záväzkov.

Ročný vývoj objemu neuhradených záväzkov nie je rovnomerný, keďže neuhradené záväzky sa vyvíjajú ako funkcia pomeru ročných platieb k ročným záväzkom. V období 2021 – 2027 by došlo k historicky najvyššej úrovni neuhradených záväzkov na konci roka 2023, keď by ich výška mohla presiahnuť úroveň 475 miliárd EUR. Ide o dočasný účinok v dôsledku vykonávania nástroja NextGenerationEU, ktorý sa do konca roka 2026 úplne neutralizuje, keď sa budú musieť dokončiť platby za záväzky NextGenerationEU. 3.Prognóza peňažných tokov do rozpočtu EÚ v období 2021 – 2027 Rozpočet EÚ je financovaný z vlastných zdrojov a iných príjmov. Navyše je Únia po nadobudnutí účinnosti nového rozhodnutia o vlastných zdrojoch splnomocnená požičať si finančné prostriedky na financovanie nástroja NextGenerationEU. Komisia zmobilizuje finančné prostriedky prostredníctvom operácií na medzinárodných kapitálových trhoch v závislosti od potrieb financovania výdavkových programov NextGenerationEU (pozri bod 2.4) na základe stratégie financovania predloženej v apríli 2021. Súčasná prognóza sa zameriava na príjmy potrebné na financovanie rozpočtových výdavkov v rámci VFR. Celková výška vlastných zdrojov potrebná na financovanie rozpočtu sa určí ako rozdiel celkových výdavkov a iných príjmov. V súlade s tým je prognóza príjmov rozpočtu EÚ na roky 2021 – 2027 založená na zásade, že príjmy musia zodpovedať výdavkom. Celkové príjmy sa preto rovnajú celkovým výdavkom. Od roku 2021 v súlade s dohodou o vystúpení (časť V) Spojené kráľovstvo prispieva do rozpočtu EÚ v súvislosti s neuhradenými záväzkami predchádzajúcich finančných rámcov (t. j. neuhradené záväzky na konci roka 2020), ako aj v súvislosti s dôchodkami a inými záväzkami stanovenými vo finančnom vyrovnaní. Príspevok Spojeného kráľovstva predstavuje pre rozpočet EÚ „iný príjem“ a nepatrí do vlastných zdrojov Únie. Počas toho, ako sa budú neuhradené záväzky vyrovnávať, sa postupne ukončí. Predpokladá sa, že ďalšie rôzne prvky, ktoré nepatria do vlastných zdrojov Únie, zostanú nominálne konštantné na úrovni návrhu rozpočtu na rok 2022. Zvyšné financovanie – príspevky členských štátov a clá – predstavuje prevažnú väčšinu príjmov potrebných na vyrovnanie rozpočtových výdavkov. Prognózy zahŕňajú nový vlastný zdroj založený na nerecyklovanom odpade z plastových obalov a zdokonalený vlastný zdroj založený na dani z pridanej hodnoty, ako aj zvýšenú mieru ciel, ktoré si členské štáty ponechávajú na pokrytie svojich nákladov na výber. Nezohľadňujú sa v nich budúce návrhy týkajúce sa nových vlastných zdrojov, ktoré sa Komisia zaviazala predložiť v súlade s medziinštitucionálnou dohodou. Príspevky členských štátov v období 2021 – 2027 sa v priemere odhadujú na 144,9 miliardy EUR ročne alebo 0,91 % hrubého národného dôchodku EÚ. Výdavkový cyklus a postupné ukončenie príspevku Spojeného kráľovstva určujú najmä vývoj príspevkov členských štátov počas prognózovaného obdobia. Mierne klesajúce výdavky v dôsledku postupného ukončenia predchádzajúcich programov (do ktorých prispieva aj Spojené kráľovstvo) povedú k zníženiu príspevkov členských štátov v rokoch 2022 a 2023. Od roku 2024 sa vďaka rastúcim výdavkom vyplývajúcim z nových programov, ktoré sa začnú vykonávať v plnej miere, a postupnému ukončeniu príspevku Spojeného kráľovstva na vyrovnanie neuhradených záväzkov budú príspevky členských štátov do roku 2027 plynule zvyšovať. V ktoromkoľvek danom roku nesmú celkové vlastné zdroje vybrané Úniou prekročiť strop vlastných zdrojov stanovený v rozhodnutí o vlastných zdrojoch. Novým rozhodnutím sa tento strop zvyšuje z 1,20 % na 1,40 % hrubého národného dôchodku členských štátov EÚ s dodatočným dočasným zvýšením o 0,6 % hrubého národného dôchodku EÚ na pokrytie všetkých záväzkov Únie vyplývajúcich z požičiavania si na kapitálových trhoch na financovanie nástroja NextGenerationEU. Po ukončení procesu schvaľovania nadobudlo rozhodnutie o vlastných zdrojoch účinnosť so spätnou účinnosťou od 1. januára 2021. Keďže prijímanie pôžičiek sa začína v roku 2021, z rozpočtu EÚ sa zabezpečia platby úrokov z vypožičaných finančných prostriedkov pridelených na nenávratnú podporu. Vlastné zdroje potrebné na financovanie týchto nákladov sú započítané do dočasného zvýšenia stropu vlastných zdrojov o 0,6 % hrubého národného dôchodku EÚ. V rokoch 2021 – 2027 sa na financovanie nákladov nástroja NextGenerationEU plánuje spolu 14,9 miliardy EUR. Na všetky roky plánované náklady zodpovedajú profilu odloženého vyplácania prostriedkov, ktorý odráža postupné zavádzanie prijímania pôžičiek, a s cieľom zabezpečiť splátky istiny v roku 2027. 4.Závery Táto dlhodobá prognóza je prvou správou po prijatí VFR na roky 2021 – 2027 a ukončení procesu rokovaní o výdavkových programoch na nové obdobie. V prognóze sa uvádza komplexný pohľad na očakávané peňažné toky z rozpočtu EÚ v nasledujúcich siedmich rokoch vrátane odhadov pre nástroj NextGenerationEU. Účinky pandémie COVID-19 sa premietajú do dlhodobých prognóz platieb z rozpočtu EÚ. Rokovania o VFR a nástroji NextGenerationEU sa ukončili koncom roka 2020, pričom rokovania o niektorých odvetvových právnych predpisoch sa finalizujú s určitým oneskorením. V prípade mnohých programov nového VFR bude rok 2022 prvým rokom úplného vykonávania. V súčasnosti sa očakáva neskorší začiatok vykonávania politiky súdržnosti, podobne ako v rokoch 2014 – 2020. Prognózy platieb (a zodpovedajúce príspevky členských štátov) sú nižšie, ako sa predpokladalo počas rokovaní o balíku VFR. V dôsledku oneskoreného začiatku nového programového obdobia sú platobné potreby VFR v rámci rozsahu stropov platieb. Výdavky v prvej polovici obdobia VFR budú zväčša ovplyvnené prioritnými investíciami do obnovy po pandémii a do posilnenia odolnosti EÚ. Vďaka predsunutiu nástroja NextGenerationEU dosiahnu výdavky z rozpočtu najvyššie úrovne v rokoch 2021 – 2024, pričom sa budú postupne znižovať až do roku 2027, keď sa finančné prostriedky budú prideľovať len prostredníctvom VFR. Kľúčom k potvrdeniu predpovedaného modelu budú prvé úhrady v rámci Mechanizmu na podporu obnovy a odolnosti v druhej polovici roka 2021, ako aj ich veľkosť. Na konci tohto VFR sa úroveň neuhradených záväzkov (RAL) zvýši nominálne o 4,8 % s dočasnými najvyššími úrovňami v rokoch 2022 – 2023 spôsobenými nástrojom NextGenerationEU, pričom tento účinok sa neutralizuje do konca jeho vykonávania v roku 2026. Pri porovnaní v stálych cenách by však v prípade neuhradených záväzkov došlo medzi úrovňou na začiatku roka 2021 a prognózou na koniec roka 2027 v skutočnosti k poklesu o 7,0 %.

Potenciál urýchliť vykonávanie VFR v druhej polovici obdobia v porovnaní so základnou prognózou uvedenou v tejto správe a zvrátenie trendu nominálne rastúcich neuhradených záväzkov budú závisieť od účinného čerpania novej generácie fondov zdieľaného riadenia. Platobné potreby, najmä v prípade politiky súdržnosti, sa budú pozorne monitorovať, aby sa posúdili účinky zjednodušení zavedených v novom legislatívnom rámci pre zrýchlené vykonávanie. Príloha I – Predpoklady prognózy 1.Osobitné predpoklady podľa hlavných prvkov výdavkov 1.1. EŠIF na roky 2014 – 2020 a fondy politiky súdržnosti na roky 2021 – 2027 Rovnako ako vo VFR na roky 2014 – 2020 je prvý rok nového VFR zameraný na prijatie odvetvových právnych predpisov, ukončenie predchádzajúceho programového obdobia a začatie vykonávania nového obdobia v praxi. Politické dohody sa dosiahli v prípade všetkých legislatívnych aktov týkajúcich sa politiky súdržnosti buď na konci roka 2020, alebo na začiatku roka 2021. Ukončenie legislatívneho procesu týkajúceho sa nariadenia o spoločných ustanoveniach a všetkých súvisiacich odvetvových právnych základov ovplyvňuje načasovanie prijatia operačných programov na roky 2021 – 2027. Očakáva sa, že približne 50 % viazaných rozpočtových prostriedkov pridelených na politiku súdržnosti v rozpočte na rok 2021 sa preprogramuje podľa ustanovení článku 7 nariadenia o VFR rovnomerne počas rokov 2022 až 2025. Táto dlhodobá prognóza pre fondy politiky súdržnosti na roky 2021 – 2027 je preto založená na skúsenostiach z rokov 2014 – 2020 týkajúcich sa predložených žiadostí o priebežné platby ako percentuálneho podielu z celkového finančného krytia, zatiaľ čo predchádzajúce správy vychádzali zo štatistík z obdobia 2007 – 2013. Pre každý fond sa používajú osobitné profily platieb. Prognóza platieb súvisiacich s programovým obdobím 2014 – 2020 je do veľkej miery založená na minulých skúsenostiach, informáciách týkajúcich sa vykonávania v praxi a prognózach členských štátov z januára 2021. Platby v rokoch 2021 a 2022 odrážajú schválený rozpočet na rok 2021 a návrh rozpočtu na rok 2022. V nasledujúcich rokoch sú hlavným určujúcim faktorom lehoty vykonávania stanovené v právnych predpisoch. Posledný účtovný rok sa končí 30. júna 2024 a posledné žiadosti o záverečnú platbu by sa mali predložiť do 31. júla 2024. Vzhľadom na uvedené sa očakáva, že 60 % zvyšných žiadostí, ktoré sa majú predložiť po roku 2022, bude doručených v roku 2023 a 40 % v roku 2024. V roku 2023 platby pokryjú aj ročnú zálohovú platbu na úrovni 2 % v súlade so zmenou nariadenia (EÚ) č. 1303/2013. 1.2. Rozvoj vidieka Nová spoločná poľnohospodárska politika (SPP) sa začne vykonávať až v roku 2023. S cieľom zabezpečiť priebežnú podporu poľnohospodárstva sa v prechodnom nariadení o SPP predlžuje trvanie väčšiny pravidiel z obdobia 2014 – 2020 o dva roky. V prognóze platieb v rámci Európskeho poľnohospodárskeho fondu pre rozvoj vidieka (EPFRV) sa zohľadňuje vplyv tejto zmeny, ktorá takisto spôsobí oneskorenie uzavretia prebiehajúcich programov. Predbežné financovanie nových programov sa v dôsledku toho začne až v roku 2023 a uplatňuje sa len na časť krytia na roky 2023 – 2027. 1.3. Priame platby a trhové opatrenia v rámci spoločnej poľnohospodárskej politiky Väčšina rozpočtových prostriedkov pre Európsky poľnohospodársky záručný fond (EPZF) je nediferencovaná, t. j. záväzky vzniknuté v danom roku v plnej miere zodpovedajú platbám v rozpočte na ten istý rok. Časť pridelených prostriedkov súvisí s priamymi platbami poľnohospodárom, ktoré sa zvyčajne vyplácajú členským štátom počas prvých mesiacov nasledujúceho rozpočtového roka. Záväzky (na základe ktorých sa plánujú platby) sú zosúladené s finančným plánom pripojeným k návrhu rozpočtu na rok 2022. Výsledkom prvých dvoch kôl prevodov prostriedkov medzi piliermi spoločnej poľnohospodárskej politiky bol čistý prevod vo výške 1,2 miliardy EUR z piliera I (EPZF) do piliera II (EPFRV), čo sa takisto zohľadnilo pri odhadoch platieb. 1.4. Iné programy a fondy Pri všetkých ďalších výdavkových položkách (napr. výskum a inovácie, veľké projekty infraštruktúry, vnútorné a vonkajšie politiky) sú prognózy platieb za záväzky schválené v súčasnom finančnom rámci založené na návrhu rozpočtu na rok 2022 a sprievodných harmonogramoch platieb podľa jednotlivých rozpočtových riadkov, ako sa uvádzajú v pracovnom dokumente XIII pripojenom k návrhu rozpočtu. Očakávaný priemerný model implementácie prvých dvoch tranží záväzkov (2021 a 2022) sa extrapoluje na záväzky na roky 2023 až 2027. Očakáva sa, že tieto záväzky budú zodpovedať finančnému plánu pripojenému k návrhu rozpočtu na rok 2022, prípadne aj dodatočným navýšeniam vyplývajúcim z mechanizmu úprav špecifických pre program stanovenom v článku 5 nariadenia o VFR. Pokiaľ ide o program Horizont Európa, Európsky parlament a Rada sa dohodli, že počas obdobia VFR sa opätovne sprístupní suma 500 miliónov EUR v cenách z roku 2018 vo forme rozpočtových prostriedkov vyplývajúcich z úplného alebo čiastočného nevykonávania výskumných programov v súlade s článkom 15 ods. 3 nariadenia o rozpočtových pravidlách. V prognóze peňažných tokov z rozpočtu sa prihliada aj na tieto dodatočné záväzky. Pokiaľ ide o okruh 6 – Susedstvo a svet, v tejto fáze programovania je predčasné hodnotiť účinky novej štruktúry nástrojov (najmä Nástroja susedstva a rozvojovej a medzinárodnej spolupráce – Globálna Európa) vzhľadom na možné opätovné použitie rozpočtových prostriedkov so zrušenou viazanosťou, ustanovenia o prenose a mobilizáciu rezerv na vznikajúce výzvy a priority. Prognóza platieb vzhľadom na neuhradené záväzky na konci roka 2020 sa stanovuje na základe skúseností získaných v predchádzajúcich obdobiach VFR a s prihliadnutím na najnovšie informácie o projekte. 1.5. Administratíva Administratívne výdavky (okruh 7) sa implementujú ako nediferencované rozpočtové prostriedky, t. j. záväzky vzniknuté v danom roku v plnej miere zodpovedajú platbám v rozpočte na ten istý rok. V tejto prognóze sa finančný plán viazaných rozpočtových prostriedkov v plnej miere premieta do platieb. Pokiaľ ide o potenciálne využitie rezerv medzi stropom okruhu a plánovanými viazanými rozpočtovými prostriedkami, nie sú zahrnuté žiadne platby. Rovnaký prístup sa uplatňuje na väčšinu decentralizovaných agentúr financovaných z EÚ (všetky sú mimo okruhu 7). 1.6. Osobitné nástroje

Osobitné nástroje patria do dvoch kategórií: ·Tematické nástroje – tradične vytvorené na poskytovanie podpory pri špecifických nepredvídaných udalostiach, ako sú prírodné katastrofy, hromadné prepúšťanie, humanitárne a iné krízy. Vzhľadom na ich povahu nemožno stanoviť dlhodobú prognózu. Táto správa obsahuje len plánované výdavky na roky 2021 a 2022 podľa príslušných návrhov rozpočtu. Jedinou výnimkou je pobrexitová adaptačná rezerva, ktorá sa má implementovať vo VFR na roky 2021 – 2027 s cieľom čeliť dôsledkom v členských štátoch po vystúpení Spojeného kráľovstva z EÚ. Celkové krytie tejto rezervy je stanovené na 5 miliárd EUR (v cenách z roku 2018). Komisia v decembri 2020 predložila návrh nariadenia o rezerve , pričom vyplácanie je naplánované na roky 2021 a 2024. V tejto prognóze sa zohľadňuje uvedený návrh, pričom sa čaká na výsledok procesu rokovaní. ·Netematické nástroje – za osobitných podmienok umožňujú prideliť dodatočné sumy na osobitné programy VFR. Ich mobilizáciu, a teda ani súvisiace platobné potreby, nemožno predpovedať. Pokiaľ ide o nástroj flexibility, platby vyplývajúce z predchádzajúcich mobilizácií sú uvedené v oznámení o technickej úprave VFR na rok 2022. Tieto platby sú zahrnuté do odhadov celkových platieb podľa okruhov VFR uvedených v tabuľke 1. Výdavky, na ktoré sa vzťahuje mobilizácia osobitných nástrojov, sa započítavajú nad rámec stropov VFR a sú vylúčené na účel stanovenia rezerv na záväzky a platby. 2.Predpoklady pre prognózu príjmov 2.1. Uplatniteľné právne predpisy V rozhodnutí o vlastných zdrojoch z roku 2020 sa stanovujú nové pravidlá pre vlastné zdroje Únie platné od 1. januára 2021. Preto je prognóza príjmov uvedená v tejto správe založená na parametroch rozhodnutia o vlastných zdrojoch z roku 2020 za všetky roky vykazovaného obdobia (2021 – 2027). Naopak rozpočet na rok 2021 bol založený na parametroch rozhodnutia o vlastných zdrojoch z roku 2014. 2.2. Tradičné vlastné zdroje V období 2023 – 2027 sa očakáva, že clá budú rásť rovnakým tempom ako nominálny hrubý národný dôchodok jednotlivých členských štátov, počínajúc úrovňou hrubých ciel naplánovaných v návrhu rozpočtu na rok 2022. 25 % ciel si členské štáty ponechajú na pokrytie nákladov na výber, ako sa stanovuje v rozhodnutí o vlastných zdrojoch z roku 2020. Týmto zvýšením sa v porovnaní s 20 % podľa rozhodnutia o vlastných zdrojoch z roku 2014 znižujú príjmy z tradičných vlastných zdrojov, čo bude treba kompenzovať vyššími príspevkami členských štátov. 2.3. Príspevky členských štátov Príspevky členských štátov pokrývajú rozdiel medzi tradičnými vlastnými zdrojmi a inými príjmami na jednej strane a predpokladanými výdavkami na strane druhej. Dlhodobo zahŕňajú vlastný zdroj založený na hrubom národnom dôchodku a vlastný zdroj založený na dani z pridanej hodnoty. V rozhodnutí o vlastných zdrojoch z roku 2020 sa zavádza nový vlastný zdroj založený na nerecyklovanom odpade z plastových obalov. Parametrami vlastných zdrojov stanovenými v rozhodnutí o vlastných zdrojoch sa určuje podiel členských štátov na celkovej výške príspevkov členských štátov, ktoré sú potrebné na vyrovnanie rozpočtu EÚ. 2.4. Iné príjmy Iné príjmy rozpočtu EÚ tradične zahŕňajú príspevky zamestnancov, príjmy z administratívnej činnosti inštitúcií, príspevky a náhrady v spojení s dohodami a programami Únie, úroky z omeškania a pokuty, príjmy z operácií prijímania a poskytovania pôžičiek a rôzne ďalšie príjmy, ako aj prebytky z predchádzajúcich rokov. Vzhľadom na ich inherentnú nestálosť je väčšinu týchto zložiek ťažké predpovedať. Preto sa predpokladá, že suma zvažovaná v návrhu rozpočtu na rok 2022 (t. j. 2 miliardy EUR) zostane v období obsiahnutom v správe nominálne konštantná. Od roku 2021 ďalšie príjmy z rozpočtu EÚ okrem uvedených položiek zahŕňajú príspevok Spojeného kráľovstva týkajúci sa neuhradených záväzkov (RAL), za ktoré je Spojené kráľovstvo zodpovedné, dôchodkové záväzky a iné zložky finančného vyrovnania, ako sa stanovuje v dohode o vystúpení. To sa odráža aj v navrhovanom financovaní uvedenom v návrhu rozpočtu na rok 2022. Príspevok Spojeného kráľovstva týkajúci sa neuhradených záväzkov k 31. decembru 2020 sa určuje uplatnením podielu predbežného financovania Spojeného kráľovstva na predpokladané platby za neuhradené záväzky za každý rok v období 2021 – 2027. Výsledný ročný príspevok sa vypočítava pri zohľadnení spôsobov platieb stanovených v článku 148 dohody o vystúpení. Príspevok súvisiaci s dôchodkovými záväzkami nemožno predpovedať, pretože sa musí určovať každoročne na základe skutočných príjemcov, akumulovaných práv po skončení pracovného pomeru a iných osobitných prvkov, ako sú stanovené v článku 142 návrhu dohody o vystúpení. Jedinú výnimku tvorí dôchodkový záväzok uvedený v článku 142 ods. 5 dohody o vystúpení, ktorý je predbežne vyčíslený a je zahrnutý v príspevku Spojeného kráľovstva na roky 2021 – 2027. Príloha II – Výsledky prognózy Tabuľka 1 – Dlhodobá prognóza budúcich peňažných tokov z rozpočtu pre VFR na roky 2021 – 2027 V miliardách EUR, v bežných cenách Rozpočet 2021 NR 2022 2023 2024 2025 2026 2027 Spolu Zrušenie viazanosti PEŇAŽNÉ TOKY Z ROZPOČTU Strop záväzkov (technická úprava 2021) 163,5 167,5 168,8 172,0 175,6 179,7 185,4 1 212,5 Strop platieb (technická úprava 2021) 166,1 169,2 165,5 168,9 172,2 175,7 179,2 1 196,8 Okrem toho úprava stropov stanovených v článku 5 nariadenia o VFR (odhad na budúce roky) 1,7 1,7 1,7 1,8 4,2 11,0 Viazané rozpočtové prostriedky spolu 168,6 167,7 169,7 174,3 176,7 180,8 188,8 1 226,7 Platobné rozpočtové prostriedky spolu 170,6 169,4 163,2 161,9 166,7 176,5 191,4 1 199,7 8,4 Prognóza platieb v súvislosti s neuhradenými záväzkami (RAL), ktoré vznikli pred rokom 2021 1. Jednotný trh, inovácie a digitálna ekonomika 12,9 8,1 5,4 3,9 2,7 2,5 2,0 37,4 1,3 2. Súdržnosť, odolnosť a hodnoty 60,8 52,5 39,9 21,4 1,9 1,8 0,4 178,6 4,0 Hospodárska, sociálna a územná súdržnosť 59,8 51,8 39,5 21,2 1,8 1,7 0,3 176,2 3,7 Odolnosť a hodnoty 0,9 0,7 0,4 0,2 0,1 0,0 0,1 2,4 0,3 3. Prírodné zdroje a životné prostredie 15,8 11,8 8,7 1,2 0,8 0,2 0,3 38,9 1,7 Výdavky súvisiace s trhom a priame platby 0,1 0,1 0,1 0,0 0,0 0,3 Iné programy v rámci okruhu Prírodné zdroje a životné prostredie 15,7 11,7 8,7 1,2 0,8 0,2 0,3 38,6 1,7 4. Migrácia a riadenie hraníc 1,5 1,1 0,8 0,3 0,1 0,0 0,0 3,8 1,0 5. Bezpečnosť a obrana 0,4 0,2 0,3 0,1 0,1 0,1 0,1 1,4 0,1 6. Susedstvo a svet 8,3 6,0 5,6 4,7 2,0 0,8 0,9 28,3 0,3 7. Európska verejná správa Osobitné nástroje Celková výška platieb za neuhradené záväzky spred roka 2021 99,7 79,7 60,7 31,7 7,7 5,4 3,7 288,5 8,4